VGI ควัก 105 ลบ. เข้าซื้อหุ้น “PBSB” รุกสื่อโฆษณานอกบ้านในมาเลเซีย
VGI ควัก 105 ลบ. เข้าซื้อหุ้น "PBSB" รุกสื่อโฆษณานอกบ้านในมาเลเซีย คาดแล้วเสร็จในก.พ.61
17 พ.ย. 2560

บริษัท วี จี ไอ โกลบอล มีเดีย จำกัด (มหาชน) หรือ VGI ระบุว่า ที่ประชุมคณะกรรมการบริหาร เมื่อวานนี้ (16 พ.ย.) มีมติให้ VGI Global Media (Malaysia) Sdn. Bhd. (VGM) ซึ่งเป็นบริษัทย่อยที่จัดตั้งในประเทศมาเลเซีย เข้าซื้อหุ้น 25% ใน Puncak Berlian Sdn. Bhd. (PBSB) ผู้ให้บริการสื่อโฆษณานอกบ้านในประเทศมาเลเซีย ในราคาลงทุนเริ่มต้นที่ 13.15 ล้านริงกิตมาเลเซีย หรือราว 105.23 ล้านบาท
โดยเป็นการซื้อจากผู้ถือหุ้นเดิมคือ Redberry Sdh. Bhd. (RSB) โดยได้ลงนามสัญญาซื้อขายหุ้นแบบมีเงื่อนไขบังคับก่อนกับ RSB และคาดว่าการทำธุรกรรมซื้อขายหุ้น PBSB จะเสร็จสมบูรณ์ภายในเดือนก.พ.61
ทั้งนี้ บริษัทเล็งเห็นว่า PBSB มีเครือข่ายสื่อโฆษณานอกบ้านภายใต้การบริหารจัดการที่หลากหลายและอยู่ในความชำนาญของบริษัท เช่น สื่อโฆษณาในสนามบิน ทั้งสนามบินหลักและสนามบินสำหรับสายการบินราคาประหยัด สื่อโฆษณาในระบบขนส่งมวลชน สื่อโฆษณาในอาคารสำนักงาน เป็นต้น
อนึ่ง ราคาซื้อขายหุ้นสามัญของ PBSB ดังกล่าวพิจารณาจากการคิดลดกระแสเงินสดที่คาดว่าจะเกิดขึ้น (Discounted Cash Flow)และอัตราส่วนราคาหุ้นต่อกำไรสุทธิ (P/E Ratio) ทั้งนี้ ภายหลัง VGM เข้าลงทุนใน PBSB แล้ว VGM จะถือหุ้นในสัดส่วน 25% และ RSB จะถือหุ้นในสัดส่วน 75%